**PRM: Gir støtte til etablering av produksjon og videreforedling av reinkjøttprodukter i Karasjok.**

**Sametingsrådet har innvilget kr. 290 000 i tilskudd til Mihkkal N Somby i Karasjok Kommune. Mihkkal N Somby er i gang med å etablere en bedrift som skal produsere og videreforedle produkter av reinkjøtt.**

Sametingsråd Hans Ole Eira er svært fornøyd med at Sametinget gjennom å gi tilskudd kan bidra til å støtte en ungdom til å starte sin egen bedrift.

* Mihkkal N Somby jobber aktivt i reindriften og han har gjennomført relevante kurs i tilknytning virksomheten han skal etablere. Somby innehar med dette kunnskap som gir et godt grunnlag for å etablere en bedrift basert på produksjon og videreforedling av reinkjøttprodukter. Reinkjøtt er en etterspurt vare og markedsandelene for reinkjøttprodukter bør være til stede for en bedrift som Mihkkal N Somby skal etablere, sier sametingsråd Hans Ole Eira.

Sametinget prioriter i år blant annet tiltak som gir en betydelig grad av nyskaping og bedriftsutvikling og tiltak som styrker næringer med potensiale for vekst og høy sysselsetting, for å skape befolkningsvekst/tilflytting.

Tilskuddet gis fra tilskuddsordningen variert næringsliv.

*For spørsmål eller intervju, kontakt sametingsråd Hans Ole Eira, tlf. +47 918 61471,* *hans.ole.eira@samediggi.no*